Bybelskool » Wat is gebed? – Jakobus 5:13-17
Is daar van julle wat swaarkry? Dan moet julle aanhou bid daaroor. En dié wat opgeruimd is, moenie ophou lofliedere sing nie. Is daar van julle wat siek is? Dan moet julle die ouderlinge van die gemeente laat kom. Nadat die ouderlinge die siekes met olyfolie in die Naam van die Here gesalf het, moet hulle vir hulle bid. En ’n gelowige gebed sal die siek mens gesond laat word; die Here sal hom laat opstaan. En watter sondes die sieke ook al gedoen het, dit sal hom vergewe word. Daarom moet julle julle sondes teenoor mekaar bely en vir mekaar bid sodat julle gesond kan word.
Die gebed van iemand wie se saak met God reg is, het ’n kragtige werking. Elia was ’n mens net soos ons. Nogtans, toe hy ernstig gebid het dat dit nie moes reën nie, het daar drie jaar en ses maande lank nie ’n druppel op die aarde geval nie! Toe hy vir reën gebid het, het God reën gegee. Die plante het weer gegroei. (NLV)
1. Jakobus, broer van Jesus, gee in die eerste gedeelte vir ons vier voorbeelde van gebede wat ons in die gemeenskap van gelowiges mag bid: in swaarkry, opgeruimdheid, siekte en sonde. Hoe doen julle dit in jou eie geloofsgemeenskap? Watter geleenthede is daar wat die Here wil hê dat jy moet benut?
2. In die tweede gedeelte gebruik Jakobus Elia as ‘n voorbeeld van die tipe gebed wat ons in die gemeenskap van die wêreld mag bid. Hoe dink jy daaroor? Is dit iets wat ons vandag kan bid? Wat is nodig vóór ons bid – dink aan die eerste sin? Wie antwoord – dink aan die tweede laaste sin?
3. Lees die verse later vandag weer om jou te herinner daaraan dat jou hele lewe in gebed gelewe moet word: in hartseer en blydskap, in siekte en sonde – binne die geloofsgemeenskap. Selfs vir dinge soos droogte en reën – binne die publieke gemeenskap.
4. Jy kan later vanaand die gedeelte weer lees in die konteks van Jakobus 5 sowel as my bydrae daaroor: Jakobus 5 – Volhard in gebed.